Bratislava 17. júna (TASR) Slovensko otvorí trh práce pre zdravotníckych pracovníkov z Bulharska a Rumunska, teda krajín, ktoré sú od januára novými členskými štátmi Európskej únie (EÚ). Vyplýva to z novely zákona o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve, ktorú dnes schváli parlament.
Právna norma upravuje uznávanie získaného vzdelania zdravotníckym pracovníkom z Bulharska a Rumunska. Slovensko im otvorí trh práce, čím sa zaraďuje do skupiny členských štátov EÚ, ktoré si neuplatňujú voči týmto občanom možnosť využiť tzv. "safeguard clause" (ochrannú klauzulu), t.j. dočasne zaviesť prechodné opatrenia. Možno preto očakávať prílev zdravotníckych pracovníkov z týchto štátov, čo zvýrazňuje povinnosť SR zabezpečiť v súlade s princípom slobody pohybu právo na uznávanie ich získaných kvalifikácií.
Novela by po podpísaní prezidentom SR mala nadobudnúť účinnosť 1. júla 2007.